Csengey Dénes

Csengey Dénes (Szekszárd, 1953. január 24. – Budapest, 1991. április 8.) magyar író, politikus.

Élete 
1972-ben a hajózási szakközépiskolát végezte el, Budapesten. Ezután volt autószerelő, gépkocsirakodó, biztosítási ügynök, segédmunkás, képesítés nélküli tanító, üzemi népművelő. 1977–83-ban elvégezte a Debreceni Egyetem magyar–történelem szakát. 1978-tól publikált. 1983-tól szabadfoglalkozású író. A Fiatal Írók József Attila körének titkára lett.

1984-ben családjával Keszthelyre költözött. Egy évvel később részt vett a magyar politikai ellenzék monori találkozóján, majd 1987-ben a lakiteleki találkozó után kilencedmagával megalapította a Magyar Demokrata Fórumot. 1988–91 között a Hitel szerkesztőségének munkatársa, 1990-től a Magyar Demokrata Fórum országgyűlési képviselője volt.

Politikai szerepvállalása 
A népi ellenzék tagjaként részt vett az 1985-ös monori találkozón, majd az 1987-es lakiteleki találkozón. 1989. március 15-én  a Magyar Televízió székháza előtt tartott szónoklatot a szabad sajtó mellett. Itt mondta a később sokat idézett kijelentését: „Európába, de mindahányan!”. Az ellenzéki tüntetésen jelképesen lefoglalta a Magyar Televíziót. Sokak számára ekkor körvonalazódott először a rendszerváltás programja.

A Lakiteleki nyilatkozat egyik aláírója és az MDF egyik alapítója, 1990-től haláláig a párt országgyűlési képviselője volt.

Halála 

1991. április 8-án a névnapján, otthonában, az orvosi jelentés szerint természetes halállal (szívmegállás), mindössze 38 évesen elhunyt.

Emlékezete 

1998-tól évente adják át a Csengey Dénes szellemiségét és szociális érzékenységét őrző és megvalósító Kárpát-medencei alkotóknak a Csengey Dénes-díjat.
Emlékére Nemzetközi Csengey Dénes vers- és prózamondó versenyeket rendeznek évente.
Csengey Dénes Vándoregyetem, a Lakiteleki Népfőiskola szervezésében
Csengey Dénes Könyvtár, melyet a Jobbik Magyarországért Mozgalom Oktatási és Kulturális Kabinetje hozott létre Budapesten. A megnyitó beszédet Lezsák Sándor, dr. Kiszely István és Vona Gábor mondta.
 A paksi művelődési központ 2010-ben felvette a nevét.

Művei 

"...és mi most itt vagyunk"; Magvető, Bp., 1983 (nemzedéki esszé Cseh Tamásról és Bereményi Gézáról), , cikk
 1983 A cella (monodráma)
 1986 Mélyrepülés (zenés tragikomédia Cseh Tamás előadásában; 1988-ban lemezen is megjelent). (esszé)
 1987 Gyertyafény-keringő, Szépirodalmi Könyvkiadó, Budapest 
 1988 A kétségbeesés méltósága (esszék, tanulmányok), Magvető Kiadó, Budapest, 1988 
Találkozások az angyallal. Egy történész magánfeljegyzései. Regény; Szépirodalmi, Bp., 1989  
Mezítlábas szabadság. Esszék, beszédek 1984–1989; Püski, Bp., 1990,  (a könyvön a hibás 963 3845 32 1 szerepel)
 1991 Az utolsó nyáron, magyar film, rendező: András Ferenc, forgatókönyvíró: Csengey Dénes, András Ferenc
Szegényen, szabadon, szeretetben. Válogatás Csengey Dénes írásaiból; vál., szerk. E. Román Kata; Válasz, Bp., 2003,

Díjai 
 1980 Móricz Zsigmond-ösztöndíj
 1988 A Jövő Irodalmáért
 1988 Örley-díj
 1989 József Attila-díj (Cleveland)

Jegyzetek

Források 
 Elek István: Csengey Dénes élete és halála, hvg.hu
 Csengey Dénes Született: 1953. január 24. Meghalt: 1991. április 8., port.hu
 Szabadság tér, a Magyar Televízió lépcsője, beszelo.c3.hu
 Tamás István: Emlékezés, Csengey Dénes író, költő, politikusra, szozat.org

További információk 

Tolna megyei művészeti oldalak
Csengey Dénes dalszövegei, zeneszoveg.hu
Csengey Dénes: Szegényen, szabadon, szeretetben, Keszthelyen, az 1989. év karácsonyának előestéjén, fusz.hu
A Csengey Dénes-díj
Csengey Dénes Könyvtár 

Bartusz-Dobosi László: Csengey Dénes; MMA, Bp., 2020 (Közelképek írókról)

Magyar írók
MDF-tagok
Országgyűlési képviselők (MDF)
Országgyűlési képviselők (1990–1994)
Szekszárdiak
1953-ban született személyek
1991-ben elhunyt személyek